പരസ്യ ആവശ്യങ്ങൾക്കായി ജിമെയിൽ സ്കാൻ ചെയ്തു കൊണ്ടിരുന്നത് അവസാനിപ്പിക്കുകയാണെന്ന് സെർച്ച് എൻജിൻ ഭീമനായ ഗൂഗിൾ . ജിമെയിൽ പരസ്യങ്ങൾ മറ്റ് ഉത്പന്നങ്ങളിലെ പരസ്യങ്ങൾക്ക് സമാനമായ രീതിയിലാക്കാൻ തീരുമാനിച്ചതിന്റെ ഭാഗമായിട്ടാണ് ജിമെയിൽ സ്കാനിംഗ് അവസാനിപ്പിച്ചതെന്ന് ഗൂഗിൾ ക്ലൌഡ് സീനിയർ വൈസ് പ്രസിഡന്റ് ഡയൻ ഗ്രീൻ പറഞ്ഞു . യൂസർ സെറ്റിംഗുകളുടെ അടിസ്ഥാനത്തിലാകും ഇനി ഗൂഗിൾ ആഡ് പേഴ്സണലൈസേഷൻ നടത്തുന്നതെന്നും ഗൂഗിൾ ബ്ലോഗിൽ വ്യക്തമാക്കി . ഗൂഗിളിന്റെ ബിസിനസ് സർവീസായ ജി സ്യൂട്ട് സബ്സ്ക്രൈബ് ചെയ്തിരിക്കുന്നവരുടെ ജിമെയിൽ സന്ദേശങ്ങൾ ഗൂഗിൾ നേരത്തെ തന്നെ സ്കാൻ ചെയ്യാറില്ല . സൌജന്യമായി ജിമെയിൽ ഉപയോഗിക്കുന്നവരുടെ മെയിൽ ബോക്സ് സ്കാൻ ചെയ്ത് കമ്പനിക്ക് യൂസേഴ്സിനെകുറിച്ച് അറിയാവുന്ന മറ്റ് കാര്യങ്ങൾ കൂടി കൂട്ടിയോജിപ്പിച്ചാണ് എന്ത് പരസ്യമാണ് കാണിക്കേണ്ടതെന്ന് തീരുമാനിച്ചിരുന്നത് . 72 ഭാഷകളിലായി ഒരു ബില്യൺ ആളുകളാണ് സൌജന്യമായി ജിമെയിൽ സേവനങ്ങൾ ഉപയോഗിക്കുന്നത് . ഈ ആളുകളുടെ ജിമെയിലിൽ പരസ്യങ്ങൾ കാണിക്കുന്നത് ഗൂഗിൾ അവസാനിപ്പിക്കുന്നില്ല . മറിച്ച് പരസ്യങ്ങൾക്കായി വിവരങ്ങൾ ശേഖരിക്കുന്നത് മാത്രമാണ് അവസാനിക്കുന്നത് .